Daai brief van Dis-Chem was peperduur(Argieffoto) Wanneer die apteekgroep Dis-Chem se vertoning die afgelope ruk met dié van Clicks, sy grootste mededinger, vergelyk word, is dit duidelik dat die gewraakte brief – waarin ŉ moratorium op die aanstelling en bevordering van wit werkers geplaas word – die apteekgroep duur te staan gekom het. Talle ontstoke verbruikers het ná die bekendmaking van die brief gesê dat hulle Dis-Chem vaarwel gaan toeroep. Dit lyk of hulle daad by die woord gevoeg het. Aandeelprys Dis-Chem se aandeelprys vir die jaar tot op datum het met sowat 11% gedaal, terwyl dié van Clicks oor die afgelope jaar met 6,1% gestyg het. Wanneer daar na die meer onlangse vertoning gekyk word – die brief het naastenby in die middel van Oktober uitgelek – vaar Clicks ook veel beter. Dis-Chem se aandeelprys het die afgelope 90 dae met 9,92% gedaal en oor die afgelope 30 dae het die aandeelprys met 2,79% verswak. Clicks se aandeelprys het ook oor die afgelope 90 dae teruggesak – maar net met 3,26% – en oor die laaste 30 dae het Clicks se aandeelprys met byna 5% verstewig. Thys van Zyl, hoof van produkontwikkeling by Everest Wealth, sê indien alle faktore in ag geneem word, moes die twee maatskappye se prestasie eintlik veel nader aan mekaar gewees het. Tog verskil Dis-Chem se vertoning beduidend van dié van Clicks. “Daar was die afgelope 30 tot 60 dae beslis ŉ breuk in die vertrouensverhouding tussen Dis-Chem en sy klante,” sê Van Zyl. Verbruikersbesteding is hierdie tyd van die jaar gebruiklik uitstekend en kleinhandel-aandele vaar gewoonlik goed in die vierde kwartaal wanneer daar fluks voor Kersfees inkopies gedoen word, sê Van Zyl. Daar is egter duidelike aanduidings dat alles nie wel is by Dis-Chem nie en dat klante hul geld elders spandeer. Boonop het Suid-Afrikaners lang geheues. Dit geld veral vir iets soos ŉ apteek wat op ŉ gereelde grondslag besoek word en met wie mense ŉ verhouding opbou. “As daardie klante hulle sake skuif, skuif hulle permanent.” Clicks is geen vreemdeling vir verbruikerswoede nie. Die EFF het in 2020 verskeie winkels geplunder na woede oor ‘n sogenaamde rassistiese advertensie. (Foto: Verskaf) Sedert die openbaarmaking van die gewraakte brief, het die swakker prys boonop tot ŉ daling van ŉ geraamde R1,9 miljard in aandeelwaarde vir Dis-Chem gelei. Dit is ŉ enorme bedrag wat Dis-Chem boonop permanent kan kwyt wees. Dis-Chem het aan die begin van die maand ŉ toename van 44,3% in wesensverdienste aangekondig vir die ses maande tot einde Augustus, maar die goeie resultate word hoofsaaklik toegeskryf aan die goeie prestasie van Dis-Chem se groep Baby Boom-winkels. Dis-Chem het in 2020 na die babasegment van die mark uitgebrei toe hy Baby City in ŉ transaksie van R430 miljoen aangekoop het. Die winkels word sedertdien na die Baby Boom-handelsmerk omgeskakel. Dit is hierdie winkels wat die afgelope ruk Dis-Chem se mank wa deur die drif help trek het. “As dit nie vir daardie winkels was nie, het die aandeelprys veel slegter gelyk,” sê Van Zyl. Dirk Hermann (Foto: Facebook) Dr. Dirk Hermann, bestuurshoof van Solidariteit, het Woensdag ook gesê Dis-Chem het ŉ vertrouensbreuk met sy klante veroorsaak. “Dit is nie ŉ boikot nie, maar ŉ breuk. Hulle het die lus om hul aankope by u te doen, verloor. U het nie die ruggraat om die regering se rasseonregte te beveg nie, maar u kan u rug styf maak teen u klante wat dié onreg wil beveg. “Ek hoop hulle straf u,” het Hermann in ŉ ope brief aan Ivan Saltzman, uitvoerende hoof van Dis-Chem, geskryf. Van Zyl sê die afgelope paar weke se syfers is opnuut ŉ bewys van die koopkrag wat by bepaalde verbruikers berus en die gebeure moet as ŉ waarskuwing vir ander maatskappye dien.